На основу члана 44. Закона о култури („Службени гласник Републике Србије“, број 72/09, 13/16 и 30/16), члана 37. Статута Града Ниша ("Службени лист Града Ниша", број 88/08 и143/16) и члана 15. Одлуке о оснивању Нишког симфонијског оркестра у Нишу ("Службени лист града Ниша", број 2/11 и 115/16)

 Скупштина Града Ниша на седници одржаној \_\_\_\_\_\_\_\_\_\_\_\_\_\_ донела је

**Р Е Ш Е Њ Е**

 I **ДАЈЕ СЕ САГЛАСНОСТ** на Програм рада Нишког симфонијског оркестра за 2017. годину, број ХIV-1525-2, који је донео Управни одбор ове установе на седници одржаној 31.10.2016. године.

 II Програм рада Нишког симфонијског оркестра за 2017. годину реализоваће се у складу са финансијским планом ове установе за 2017. годину.

 III Решење доставити Нишком симфонијском оркестру у Нишу, Градској управи града Ниша - Секретаријату за културу и информисање и Секретаријату за финансије.

Број:

У Нишу,

**СКУПШТИНА ГРАДА НИША**

Председник

 Мр Раде Рајковић

***О б р а з л о ж е њ е***

 Управни одбор Нишког симфонијског оркестра, на седници одржаној 31.10.2016.. године, донео је Програм рада Нишког симфонијског оркестра за 2017. годину, број ХIV-1525-2.

 Програм рада Нишког симфонијског оркестра за 2017. годину, поред основних података о Установи, делатности, организационој структури садржи и планиране програмске активности.

 У 2017. години Нишки симфонијски оркестар планира промовисање неафирмисаних младих музичара, који ће се по први пут представити као уметници, а по којима ће Град Ниш у будућности бити препознатљив на музичкој мапи овог дела Европе. Такође, оркестар планира премијерне концерте са признатим уметницима Ниша и Србије, чија ће имена привући велико интересовање публике Ниша и градова у региону.

У 2017. години планирано је да Нишки симфонијски оркестар одржи 13 премијерних концерата у Нишу, један премијерни концерт у Зајечару, два концерта у Видину (Бугарска), један концерт у Кули (Бугарска), 15 педагошких концерата као и два концерта на *Нишким музичким свечаностима*, НИМУС - 2017. Поред премијерних концерата, ова установа планира да реализује још пет поменадних концерата, свечане концерте по позиву и гостовања оркестра у земљи и иностранству. Како Нишки симфонијски оркестар ради са мањком музичара, принуђен је да ангажује испомажуће музичаре као допуну за адекватно извођење и поштовање оригинала партитуре композитора. За 2017. годину, неопходно је допунити оркестар следећим музичарима: три виолине, једно виолончело, један контрабас, један фагот, један тромбон и једна флаута (пиколо).

Градска управа града Ниша - Секретаријат за културу и информисање, дала је сагласност на Финансијски план Установе, који је у циљу целовитог сагледавања Програма достављен у прилогу.

 Имајући у виду да је Програм сачињен у складу са законом, прописима Града и циљевима оснивања Установе, предлаже се доношење решења о давању сагласности на Програм рада Нишког симфонијског оркестра за 2017. годину.

овлашћено лице –

 по овлашћењу в.д. начелника

 Градске управе града Ниша

 Небојша Стевановић